Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), a u vezi s točkom 5. Strateškoplanski okvir, podtočkom 5.4. Posebni ciljevi, razvojne mjere i aktivnosti Strategije zelene urbane obnove Grada Zagreba (Službeni glasnik Grada Zagreba 42/23), Gradska skupština Grada Zagreba na \_\_\_ sjednici\_\_\_\_ donijela je

**ODLUKU**

**o ozelenjivanju dvorišta**

**Članak 1.**

Ovom se odlukom propisuju uvjeti i način provođenja i financiranja mjera ozelenjivanja dvorišta na području Grada Zagreba u cilju prilagodbe klimatskim promjenama, unapređenju biološke raznolikosti i smanjenju potrošnje energije.

Riječi i pojmovi koji imaju rodno značenje korišteni u ovoj odluci odnose se jednako na muški i ženski rod, bez obzira na to jesu li korišteni u muškom ili ženskom rodu.

**Članak 2.**

 Dvorištima se u smislu ove odluke smatraju neizgrađeni dijelovi građevnih čestica zgrada koje su u vlasništvu ili pretežitom vlasništvu fizičkih i pravnih osoba osim zgrada koje su u vlasništvu ili pretežitom vlasništvu Grada Zagreba i Republike Hrvatske.

**Članak 3.**

Grad Zagreb provodit će i financirati sljedeće mjere ozelenjivanja dvorišta:

* uklanjanja vodonepropusnih opločenja (asfalt, beton)
* postavljanja i uređenja vodopropusnih površina (zelene površine, vodopropusno opločenje)
* postavljanja i uređenja reflektirajućih opločenja
* sadnju drveća
* sadnju niskog raslinja (grmlje, trajnice i slično)
* uređenja travnjaka
* uređenja kišnih vrtova
* uređenja bioraznolike cvjetne livade
* pripreme gredica za uzgoj povrća i začinskog bilja
* postave ozelenjenih sjenica
* postave elemenata za sjedenje
* postave hotela/kućica za kukce
* postave kućica/hranilišta za ptice
* sakupljanja kišnice za održavanje zelenih površina
* postave dječjih sprava za igru
* postave kompostera
* postave rasvjete koja koristi energiju sunca.

**Članak 4.**

Gradonačelnik Grada Zagreba raspisuje i objavljuje javni poziv za provođenje i financiranje mjera ozelenjivanja dvorišta (u daljnjem tekstu: Javni poziv).

Javni poziv se objavljuje na službenoj stranici Grada Zagreba.

Tekst Javnog poziva sadrži:

- predmet i trajanje Javnog poziva

- mjere ozelenjivanja dvorišta koje će provoditi i financirati Grad Zagreb

- uvjete i način provođenja i financiranja mjera ozelenjivanja dvorišta

- iznos osiguranih sredstava

- postupak podnošenja zahtjeva za dodjelu potpore

- postupak odabira mjera ozelenjivanja dvorišta

 - popis dokumentacije koja se prilaže uz zahtjev

 - i drugo.

**Članak 5.**

 Zahtjev za provođenje i financiranje mjera za ozelenjivanje dvorišta na Javni poziv (u daljnjem tekstu: zahtjev) mogu podnijeti:

 - vlasnik građevine

 - predstavnik suvlasnika

 - upravitelj zgrade ako prema posebnom propisu zgrada mora imati upravitelja zgrade (u daljnjem tekstu: podnositelj zahtjeva).

 Zahtjev obvezno sadrži:

 - podatke o vlasniku / predstavniku suvlasnika zgrade (ime i prezime, odnosno naziv i sjedište pravne osobe, OIB, za pravnu osobu i MB, adresa, telefon, mobitel, e-mail)

 - podatke o upravitelju zgrade (naziv i adresu upravitelja zgrade, izvadak iz sudskog ili obrtnog registra, ime i prezime osobe ovlaštene za zastupanje upravitelja zgrade, telefon, mobitel, e-mail)

 - adresu zgrade

 - opis postojećeg stanja dvorišta

 - prijedlog mjere ozelenjivanja dvorišta iz članka 3. ove odluke

 - dokaz o pravu vlasništva zgrade u originalu ili ovjerenoj preslici odnosno presliku međuvlasničkog ugovora.

**Članak 6.**

Kriteriji i bodovi za odobravanje provođenja i financiranja mjera ozelenjivanje dvorišta su:

|  |  |  |  |
| --- | --- | --- | --- |
| **Kategorija** | **Kriterij**  | **Opis**  | **Broj bodova** |
| Prilagodba klimatskim promjenama  | Sadnja stabala  | Postoji mogućnost sadnje stabala i iskazan je interes vlasnika/suvlasnika  (sadnja zamjenskih stabla ne boduje se) | Sadnja do 2 stabla**5 bodova** |
| Sadnja više od 2 stabla**10 bodova** |
| Održivo upravljanje oborinskim vodama | Zamjena vodonepropusnih površina vodopropusnima | Postoji mogućnost zamjene asfaltne ili betonske obloge vodopropusnom površinom i iskazan je interes vlasnika/suvlasnika. (uključuje zamjenu u vodopropusno popločenje ili uspostavu zelene površine nakon uklanjanja postojećeg popločenja) | Površina do 10 m2**5 bodova** |
| Površina preko 10m2**10 bodova** |
| Uspostava elemenata integralne odvodnje | Iskazan interes vlasnika/suvlasnika za implementaciju elemenata integralne odvodnje – kišni vrt | Kišni vrt**4 boda** |
| Sakupljanje oborinske vode  | Iskazan interes vlasnika/suvlasnika za sakupljanje kišnice i korištenje za zalijevanje vegetacije u dvorištima | Spremnik za kišnicu**2 boda** |
| Doprinos biološkoj raznolikosti | Sadnja niskog raslinjaPostavljanje kućica za kukce i ptice | Iskazan interes vlasnika/suvlasnika za implementaciju mjera koje doprinose biološkoj raznolikosti | Nisko raslinje**2 boda** |
| Hoteli/kućice za kukce**2 boda** |
| Kućice/hranilišta za ptice**2 boda** |
| Društvena vrijednost dvorišta  | Javna dostupnost dvorišta za druge korisnike | Omogućavanje pristupa dvorištu drugim korisnicima | **8 bodova** |

**Članak 7.**

 Gradsko upravno tijelo nadležno za građenje i održavanje komunalne infrastrukture (u daljnjem tekstu: nadležno tijelo) utvrdit će potpunost zahtjeva.

Ako je zahtjev nepotpun, nadležno tijelo zatražit će od podnositelja zahtjeva dopunu zahtjeva.

Podnositelj zahtjeva dužan je zahtjev dopuniti u roku od 30 dana od dana dostave poziva za dopunu zahtjeva.

 Ako podnositelj zahtjeva u roku iz stavka 3. ovoga članka ne dopuni zahtjev, smatrat će se da je odustao od zahtjeva.

**Članak 8.**

 Potpune zahtjeve razmatra Povjerenstvo za ozelenjivanje dvorišta (u daljnjem tekstu: Povjerenstvo).

 Povjerenstvo imenuje gradonačelnik Grada Zagreba.

 Povjerenstvo ima predsjednika i četiri člana.

 Povjerenstvo predlaže gradonačelniku redoslijed dvorišta za provođenje i financiranje mjera ozelenjivanja dvorišta prema kriterijima iz članka 6. ove odluke.

 Gradonačelnik na prijedlog Povjerenstva donosi zaključak kojim se utvrđuje redoslijed dvorišta za provođenje i financiranje mjera ozelenjivanja.

Nadležno tijelo pisano obavještava podnositelje zahtjeva da im je odobreno provođenje i financiranje mjera ozelenjivanja dvorišta prema redoslijedu dvorišta iz stavka 4. ovoga članka do iskorištenja sredstava.

Stručne i administrativne poslove za Povjerenstvo obavlja nadležno tijelo.

**Članak 9.**

Za dvorište podnositelja zahtjeva iz članka 8. stavka 5. ove odluke izrađuje se geodetski snimak postojećeg stanja dvorišta i projekt krajobraznog uređenja dvorišta prema prostornim mogućnostima i iskazanom prijedlogu mjere ozelenjivanja od strane podnositelja zahtjeva.

 Grad Zagreb odabire ovlaštenog geodeta, projektanta, izvođača radova i stručni nadzor prema propisima o javnoj nabavi.

 Projekt krajobraznog uređenja iz stavka 1. ovoga članka može sadržavati i uklanjanje postojećeg stabla i sadnju zamjenskog stabla na temelju arborističkog pregleda i mišljenja gradskog upravnog tijela nadležnoga za zaštitu spomenika kulture i prirode.

**Članak 10.**

 Grad Zagreb će s podnositeljem zahtjeva kojem je odobreno provođenje i financiranje mjera ozelenjivanja dvorišta sklopiti ugovor kojim će se utvrditi međusobna prava i obveze, a osobito da je podnositelj zahtjeva kojem je odobreno financiranje i provođenje mjere ozelenjivanje dvorišta suglasan da Grad Zagreb financira ozelenjivanje dvorišta koje je u njihovom vlasništvu ili pretežitom vlasništvu, da neće potraživati od Grada Zagreba naknadu štete ako do štete dođe prilikom izvođenja radova ozelenjivanja dvorišta uslijed okolnosti koje nisu mogle biti poznate izvođaču radova i nadležnom tijelu, da se obvezuje na održavanje ozelenjenog dvorišta, da dozvoljava fotografiranje dvorišta i korištenje fotografija za javno-komunikacijske aktivnosti ozelenjivanja dvorišta i da će omogućiti pristup ozelenjenom dvorištu za potrebe stručnih i edukacijskih posjeta u organizaciji Grada Zagreba.

**Članak 11.**

Grad Zagreb će provoditi i financirati mjere ozelenjivanja dvorišta do iskorištenja sredstava osiguranih u proračunu Grada Zagreba.

Financiranje i provođenje mjera ozelenjivanja dvorišta može se ostvariti samo jedanput za isto dvorište.

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Predsjednik**

**Gradske skupštine**

**Joško Klisović**